|  |  |  |
| --- | --- | --- |
| Republika Slovenija  OBČINA ZAGORJE OB SAVI  Cesta 9. avgusta 5  1410 Zagorje ob Savi |  | tel.: 03 56 55 700  fax: 03 56 64 011  www.zagorje.si  obcina.zagorje@zagorje.si |

**OBČINSKI SVET**

Številka: 900-5/2018

Datum: 19. 3. 2018

# 

<https://www.youtube.com/watch?v=sXzbXpDCur8>

**Z A P I S N I K**

22. redne seje Občinskega sveta Občine Zagorje ob Savi, ki je bila v ponedeljek, 19. 3. 2018, ob 17.00 uri, v sejni sobi Prostovoljnega gasilskega društva Zagorje – mesto, Kidričeva 7.

**Prisotni:** ZGN – Anton Benko, Vladimir Poredoš, Simona Klukej, Marjana Mlinarič Pikelj Simon Omahne, Štefka Suša, Petra Izgoršek Potočnik, Mitja Adamlje, Marija Ribič, Samo Vrtačnik, Ivo Klančišar; SMC – Natalija Stošicki, Anton Beja; NSi – Primož Štendler; SLS - Slavko Jelševar, Marija Oven, Roman Savšek; SDS – Alojzija Kralj, Bojan Simončič; SD – Željko Železnik; DeSUS - Anica Ule Maček

**Opravičeno odsotni:** ZGN – Nina Pečnik, Klemen Benko, Ana Režun in Marjan Kovač

**Ostali prisotni:** Matjaž Švagan, župan; Rudi Medved, direktor občinske uprave; Jelena Mlakar, vodja Oddelka za javne finance; Ivo Vrtačnik, vodja Oddelka za gospodarske javne službe; Tatjana Podbregar, vodja Oddelka za okolje in prostor; Blanka Šmit, vodja Oddelka družbene dejavnosti in gospodarstvo; Nataša Jerman Rajh, strokovna sodelavka Oddelka družbene dejavnosti in gospodarstvo; Nina Jenko, strokovna sodelavka Oddelka družbene dejavnosti in gospodarstvo; Petra Mars, strokovna sodelavka Oddelka družbene dejavnosti in gospodarstvo; Anton Serianz, direktor Termit d.o.o., direktor Vili Petrič, direktor Ceroz d.o.o.; Sebastijan Zmrzljak, direktor MIR; Dominik Salomon, predstavnik podjetja Eurocon; Olaf Grbec, GOL-ŠPORT d.o.o.; mag. Katarina Hočevar, predstavnica Nadzornega odbora Občine Zagorje ob Savi; Mojca Petek, predstavnica Doma starejših občanov Polde Eberl Jamski Izlake

**Župan** je pozdravil občinske svetnice in svetnike in goste. Poseben pozdrav je namenil tudi olimpijcu Tilnu Siršetu in njegovemu očetu. Tilnu je iskreno čestital in mu izročil darilo.

Tilen Sirše se je županu zahvalil za darilo ter vso moralno in finančno podporo ter mu izročil spominek Olimpijskih iger.

V nadaljevanju je župan predlagal spremembo dnevnega reda, in dal dnevni red v razpravo:

1. Sprejem [**zapisnika 21. redne seje Občinskega sveta z dne 18. 12. 2017**](http://www.zagorje.si/dokument.aspx?id=5369)   
  
2. Informacija o investiciji zasebnega podjetja v proizvodni objekt in v nova delovna mesta na območju obrtno industrijske cone Selo Zagorje

3. Obravnava in sprejem soglasja k oblikovanju cene izvajanja obvezne gospodarske javne službe obdelave in odlaganja ostanka komunalnih odpadkov CEROZ d.o.o. in oblikovanje cen obdelave biološko razgradljivih odpadkov CEROZ d.o.o.

4. Seznanitev in potrditev Načrta razvoja širokopasovnega omrežja elektronskih komunikacij naslednje generacije v Občini Zagorje ob Savi

5. Pobude in vprašanja članic in članov občinskega sveta   
  
6. Poročilo o izvajanju tekočih aktivnosti v Občini Zagorje ob Savi  
  
7. Obravnava in seznanitev z letnim poročilom Medobčinskega inšpektorata in redarstva Zasavje za leto 2017 ter obravnava in sprejem Ocene izvajanja občinskega programa varnosti Občine Zagorje ob Savi   
  
8. Predlog Zaključnega računa proračuna Občine Zagorje ob Savi za leto 2017   
  
9. Seznanitev z letnim poročilom o delu in porabi sredstev Nadzornega odbora Občine Zagorje ob Savi za leto 2017   
  
10. Potrditev sklepov o vključitvi novih projektov v Načrt razvojnih programov 2018-2021:  
- Ekonomsko poslovna cona Zagorje   
- Kolesarska steza Zagorje – Orehovica   
- Širitev javne kanalizacije v ID7622 Zagorje ob Savi in ID7514 Kisovec-Loke pri Zagorju  
  
11. Spremembe in dopolnitve zazidalnega načrta za območje poslovno – trgovskega centra ob Cesti 9. avgusta v Zagorju ob Savi – prva obravnava   
  
12. Obravnava in sprejem odloka o subvencioniranju socialnovarstvene storitve socialnega servisa – hitri postopek  
  
13. Obravnava in sprejem cen storitve »Pomoč družini na domu«    
  
14. Predlog 1. spremembe in dopolnitve načrta ravnanja z nepremičnim premoženjem občine Zagorje ob Savi za leto 2018

15. Odlok o postopku sofinanciranja letnega programa športa v občini Zagorje ob Savi – prva obravnava

Člani Občinskega sveta so predlagani dnevni red 22. redne seje Občinskega sveta **SOGLASNO** sprejeliz **21 glasovi ZA.**

**K 1. točki**

**Sprejem zapisnika 21. redne seje Občinskega sveta z dne 18. 12. 2017**

**Župan** je odprl razpravo.

Člani Občinskega sveta so z **21 glasovi ZA** sprejeli zapisnik seje.

**K 2. točki**

**Informacija o investiciji zasebnega podjetja v proizvodni objekt in v nova delovna mesta na območju obrtno industrijske cone Selo Zagorje**

**Anton Serianz, direktor Termit d.o.o.** je predstavil podjetje ter načrte za investicijo v Občini Zagorje ob Savi.

**Župan** se je zahvalil za predstavitev in dodal, da bi podjetje prineslo več kot 60 novih delovnih mest. Predlagal je sprejem sklepa, da Občinski svet pooblašča župana, da v okviru zakonskih možnosti poskuša pridobiti investicijo v Občino Zagorje.

**Marija Ribič** je dejala, da je to zgodba, ki si jo želijo mnogi občani in podjetju zaželela dobrodošlico.

**Natalija Stošicki** je povedala, da že od vsega začetka podpira dejstvo, da je treba aktivno sodelovati z gospodarstvom ter pohvalila občino, ki uspešno privablja podjetnike v Zagorje. Zaželela je dobrodošlico, saj je vsako novo delovno mesto dobrodošlo.

**Alojz Slavko Jelševar** je povedal, da je bilo prizadevanje župana pri pridobitvi investicije v Občino Zagorje na pristojnem odboru soglasno podprto.

**Simona Klukej** je dejala, da podjetje Bartec varnost d.o.o. sodeluje s podjetjem. Dodala je, da je Termit d.o.o. dobro, hitro rastoče podjetje in podjetje, ki se mu lahko zaupa. Povedala je, da se je župan na tem področju zelo angažiral in upa, da bodo občinski svetniki načrtovano investicijo podprli.

Občinski svet je z **21 glasovi ZA** sprejel **SKLEP**:

1. Občinski svet Občine Zagorje ob Savi se je seznanil z načrtovano investicijo v proizvodni objekt in nova delovna mesta na območju Obrtno-industrijske cone Selo Zagorje delniške družbe TERMIT iz Moravč.
2. Občinski svet Občine Zagorje ob Savi pooblašča župana Matjaža Švagana, da v skladu z veljavno zakonodajo vodi nadaljnje aktivnosti pri izvedbi investicije delniške družbe Termit v Obrtno-industrijski coni Selo Zagorje.
3. Ta sklep prične veljati takoj.

**K 3. točki**

**Obravnava in sprejem soglasja k oblikovanju cene izvajanja obvezne gospodarske javne službe obdelave in odlaganja ostanka komunalnih odpadkov CEROZ d.o.o. in oblikovanje cen obdelave biološko razgradljivih odpadkov CEROZ d.o.o.**

**Vili Petrič , direktor Ceroz d.o.o.** je povedal, da je bil elaborat pripravljen na podlagi stroškov devetih mesecev iz leta 2017, na podlagi poskusnega obratovanja v Cerozu. V letu 2017 je prišlo do določenih sprememb pri obdelavi odpadkov. Ceroz sprejema odpadke z Goriške in Ljubljanske regije. Dodal je, da je bilo v Sloveniji zgrajenih le 7 centrov in ne 14, kot je bilo predvideno po Operativnem programu iz leta 2004 (ki je predvideval rast odpadkov za 4% letno). Zgodilo pa se je ravno obratno, količina odpadkov pada. V letu 2017 je bilo v Cerozu 5% manj odpadkov. Sortirati morajo tudi frakcijo RDF, ki je primerna za sosežig v toplarnah, cementarnah (85% frakcije potuje na tuji trg). Cena te frakcije je bila v letu 2016 nekje 65 EUR, v letu 2017 se je zaradi prenasičenosti trga cena zvišala na 130-150 EUR.

Na podlagi tega je prišlo do povečanja cene v obratu sortirnice, in sicer za 36%. Predvideno je bilo, da bo stroškov s frakcijo 285 tisoč EUR, skok cene RDF frakcije je pripeljal do tega, da je cena skočila na 480 tisoč EUR.

Podjetje Ceroz je dolžno poravnati stroške odvoza RDF frakcije, to pa je tudi glavni razlog za podražitev v sortirnici. V samem obratu odlaganja in čistilne naprave je predlagano povišanje 3%, poraba določenih kemikalij je povečana glede na izcedno vodo, drug razlog pa je uparjalnik v čistilni napravi, ki je velik porabnik električne energije.

V kompostarni je predvideno znižanje stroškov za 6%.

V sortirnici so sortirali za okoli 170 tisoč EUR sekundarnih surovin, kar pa ni pomagalo ublažiti stroška RDF. Strošek povišanja je s 85,43 EUR na 96,88 EUR, to je 16% (na posamezno občino, na občana nanese 11 do 16 centov na mesec). V povprečju za 4-člansko družino nanese to 8 EUR na leto.

**Ivo Klančišar** je povedal, da je Odbor za okolje in prostor obravnaval gradivo. Po uredbi MEDO se oblikujejo cene javnih gospodarskih služb. Prvo leto so bile cene približane, sedaj pa jih je potrebno na podlagi dejanskih stroškov iz leta 2017 tudi točno določiti. Po obravnavi so člani odbora soglasno sprejeli predlog, da predlagajo članom občinskega sveta sprejem predlaganega sklepa.

**Alojz Slavko Jelševar** je mnenja, da če je podjetje pridobilo nekaj novih strank, je to tudi prihodek. Meni, da se morajo povišani stroški pokrivati tudi s finančnim vložkom, ki so ga nove stranke doprinesle na deponijo. Premalo gospodarno se ravna, saj je vsake pol leta povišanje. Slepa ne bo podprl.

**Primož Štendler** je vprašal, kakšno je bilo poslovanje v letu 2017. Strinja se s kolegom Alojzem Slavkom Jelševarjem in meni, da se cene v nedogled ne morejo višati, to bo v desetih letih družino stalo 100 EUR več. Podjetje posluje, ima notranje rezerve, verjetno lahko kakšne materiale tudi prodajo. Podjetje lahko zasluži. Prav bi bilo, da se cene predelave odpadkov vsaj eno leto obdržijo.

**Vili Petrič, direktor Ceroz d.o.o.** je dejal, **da je bilo**v letu 2016 cca 46 tisoč EUR dobička. Pri kalkulaciji cene za leto 2017 je šlo zgolj za kalkulacijo. Ceroz ima tudi čez 600 tisoč EUR najemnine, pokriva tudi strošek finančnega jamstva. Če bi to finančno jamstvo vključili v ceno, bi to pomenilo povišanje cene 40 EUR na tono odpadkov. Pripravili bodo notranji program, s katerim bodo poskusili najti notranje rezerve.

**Primož Štendler** je predlagal, da poskusijo pred dvigom cen te notranje rezerve najti.

**Vili Petrič, direktor Ceroz d.o.o.** je povedal, da so to ukrepi, ki so vezani na RDF in jih ni možno uresničiti v enem ali dveh mesecih. Dodal je še, da če ne bo druge možnosti, se bo podjetje samo registriralo za odvoz RDF in bodo s tem poskusili pridobiti nižjo ceno. Za primerjavo je dodal še podatek, da ima Ljubljana iz naslova RDF 4 milijone EUR minusa.

**Župan** je dodal, da naj bi občinski sveti vseh 11 vključenih občin s 1. aprilom sprejeli povišanje. Strinja se, da vsak cent šteje. Veliko je bilo pogovorov med župani in sprejeti so bili določeni ukrepi, da ne bi prišlo še do večjega povišanja.

**Željko Železnik** je vprašal, katera količina odpadkov se manjša.

**Vili Petrič, direktor Ceroz d.o.o.** je povedal, da gre za mešane odpadke. Na ekoloških otokih pa količina odpadkov raste.

**Željko Železnik** je vprašal, oziroma predlagal, ali organizirajo tudi dneve odprtih vrat za šolarje, da jih ozaveščajo, kaj ločevanje prispeva k ohranjanju narave.

**Vili Petrič, direktor Ceroz d.o.o.** je dejal, da vsako šolo sprejmejo. Včasih so imeli tudi razpise literarnih oziroma likovnih del.

**Natalij Stošicki** se strinja, da se najprej prouči notranje možnosti, preden se obremeni občane. Vprašanje pa je, ali so dvig stroškov planirali že, ko so planirali stroške v bilanci in če jih niso, v kakšnih okvirjih bi bil plan presežen zaradi tega. Če jih niso, zakaj jih niso in ali spremljajo trende, kako gledajo za naprej, glede na to, da bodo lahko stroški še večji.

**Vili Petrič, direktor Ceroz d.o.o.** je dejal, da takšni stroški, ki so v letu 2017 nastali, zagotovo niso bili načrtovani. Delajo pa na projektu, ki bo vplival tudi na zmanjšanje stroškov z RDF.

**Anton Beja** je dejal da se zaveda, da odigrajo veliko vlogo za Zasavje, meni, da se zaradi vključevanja občin strošek sorazmerno zmanjšuje. Zanima ga, ali je strošek povprečen za vsako občino/gospodinjstvo posebej in ali bodo poleg tega iskali najugodnejšega ponudnika za sežig odpadkov. Iz razprave ni razbral, da bi to že opravili. Meni, da bi bilo smiselno predlogu sklepa dodati še nek okvirni terminski plan, do kdaj ima podjetje namen to opraviti ter predstaviti, kako bo podjetje začelo zmanjševati stroške, da se ne bo povišanje ponavljalo vsako leto.

**Vili Petrič, direktor Ceroz d.o.o.** je povedal, da od decembra 2016 čakajo na spremembo izdanega OVD-ja. Če bi podjetju dovolili povečanje količin na centru, bi pomenilo tudi zmanjšanje stroška na enoto. V tem primeru bi imeli tehnično kapaciteto sortirnice polno zasedeno (možnost še 5 tisoč ton). To bi bil velik prispevek k stroškom najemnine, ki je določena v metodologiji MEDO. Mimo odstotkov, ki so v njej določeni, ne morejo iti. Povprečen strošek je enak za vse občine, razlikuje se samo glede na stroške odvoza in prevzema teh odpadkov.

**Anton Beja** je k svojemu vprašanju dodal, ali se cena viša na količino odvoženega na občino in kako je s terminskim planom iskanja novih ponudnikov za sežig.

**Vili Petrič, direktor Ceroz d.o.o.** je povedal, da je strošek glede na enoto. Za iskanje ponudnika pa je potrebno urediti vso dokumentacijo.

**Ivo Klančišar** je opozoril, da je bila nazadnje cena obravnavana zaradi investicije, po preteku poskusnega obratovanja pa je potrebno po uredbi MEDO določiti ceno za vnaprej. Po končanem letu je treba narediti obračun po dejanski ceni. Javna podjetja so dolžna, če je izguba ali dobiček (nad 5%) ob pregledu bilance popraviti cene. Po uredbi MEDO je podjetje dolžno spremeniti cene. Druga cena so samo dejanski stroški, kjer je glavni faktor RDF. Če se bodo razmere spremenile, bo ob koncu leta pregled bilance. Če bo imel Ceroz npr. za 15% dobička, se bodo cene znižale, oziroma se bo denar uporabnikom vrnil. Prvič je bilo povišanje zaradi investicije, sedaj zaradi dejanskih stroškov.

**Primož Štendler** je dejal, da je sam povedal, da lahko znotraj podjetja poiščejo rezerve. Sam bo glasoval proti, ker se mu to ne zdi pravi način.

**Župan** je predlagal, da se na podlagi zaključnega računa pripravijo ukrepi znotraj družbe Ceroz.

**Bojan Simončič** je dodal da moramo ob tem pogledati tudi na občane, treba jih je ozaveščati (ekološka embalaža), da ustvarjamo čim manj odpadkov in tako bo tudi polemik okoli podjetja Ceroz manj.

Občinski svet je po razpravi s **14 glasovi ZA** in **7 glasovi PROTI** (Željko Železnik, Alojz Slavko Jelševar, Marija Oven, Roman Savšek, Natalija Stošicki in Anton Beja) sprejel **SKLEP**:

1. Občinski svet občine Zagorje ob Savi, daje soglasje k oblikovanju cen izvajanje storitve gospodarske javne službe obdelave in odlaganja ostanka komunalnih odpadkov v CEROZ d.o.o., ki izhaja iz Elaborata CEROZ d.o.o. z datumom december 2017 in sicer:

* Cena javne infrastrukture obdelave MKO 0,01749 EUR/kg
* Cena storitve obdelave MKO 0,05258 EUR/kg
* Cena javne infrastrukture odlaganja MKO 0,0337 EUR/kg
* Cena storitve odlaganja MKO 0,0483 EUR/kg

V cenah ni upošteva 9,5%DDV

2. Občinski svet občine Zagorje ob Savi, daje soglasje k oblikovanju cene obdelave biološko razgradljivih odpadkov v CEROZ d.o.o., ki izhaja iz Elaborata CEROZ d.o.o., z datumom december 2017 in sicer.

* Cena javne strukture obdelave bioloških odpadkov 0,0234 EUR/kg
* Cena storitve obdelave bioloških odpadkov 0,0206 EUR/kg

V cenah ni upošteva 9,5% DDV

1. Cene izvajanja storitve javne gospodarske službe obdelave in odlaganja ostanka komunalnih odpadkov in cene izvajanja obdelave biološko razgradljivih odpadkov v CEROZ d.o.o., se objavijo v uradnem listu RS in veljajo od 01.04.2018.
2. Ta sklep velja z dnem sprejema.

**k 4. točki**

**Seznanitev in potrditev Načrta razvoja širokopasovnega omrežja elektronskih komunikacij naslednje generacije v Občini Zagorje ob Savi**

**Stanko Šalamon** je povedal, da je cilj obdržati ljudi na podeželju. Hitri internet je to, kar zmore samo optika ali pa mobilna telefonija. Problem je, da ima občina veliko naselij. V 80 naseljih živi manj kot 50% (3000) gospodinjstev. Ugotovilo se je, da ni interesa, da bi kdorkoli prišel s svojim denarjem zgraditi infrastrukturo, ki je dandanes tako pomembna kot cestna ali komunalna infrastruktura. Za investitorje takšna območja niso privlačna, saj je gostota poseljenosti tako majhna, da se kapital, ki ga je potrebno v takšno infrastrukturo vložiti, povrne zelo počasi ali pa nikoli. Gostota naseljenosti na takšnih območjih je manj kot 30 preb/km2, v samem mestu Zagorje pa krepko čez 1000 preb./km2. Tam ni zasebnega interesa. Če bi si priključke urejali sami, bi lahko priključek na gospodinjstvo stal tudi več kot 2000 EUR.

Dokument omogoča dve intervenciji, in sicer izvedbo projekta, ki je sicer zasebne narave in je uspel iz evropskih investicijskih skladov pridobiti sredstva, kjer investitorji dolgoročno vlagajo v infrastrukturo. To pomeni, da so pripravljeni počakati tudi 10, 15 let, da se povrne. Projekt RUNE bo v občini omogočil narediti 1358 priključkov, to je približno polovica gospodinjstev. Približno 524 gospodinjstvom, to so tista z gostoto poselitve 8 preb./km2, bo pomagala tudi država. Da se ta dva projekta izpeljeta, mora občina izraziti javni interes. Da se bo zgradila neka javna infrastruktura, ki bo odprte narave, kar pa pomeni, da bodo ljudje lahko izbirali ponudnika storitve, in da bo osnovna izhodiščna cena za vse zainteresirane enaka. Namen dokumenta je, da omogoči izvedbo dveh razvojnih projektov, da bo v projekte investiral nekdo drug, ne občina, niti ne občani.

Namen je pridobi določene koristi v ekonomskem smislu. OECD je izračunal, da se za vsakih 10% povečanje investicije v broadband poveča lokalni BDP od 0,5 do 2,5%. Smatrajo, da bo šlo v tem primeru za 30-40% povečanje investicije v broadband. Ljudje bodo pridobili optično omrežje in možnosti, da menjavajo ponudnika. Natančno so znani naslovi, ki bodo deležni te podpore, izvedeno je bilo tudi anketiranje. Ljudje si želijo ne samo ogled TV v visoki resoluciji in hitrega interneta, pač pa tudi možnost dela od doma, študija na daljavo, neposredne povezave z občinsko upravo, bankami…

Podjetje od lokalne skupnosti pričakuje samo podporo v promociji projekta ter brezplačne služnosti na javnih površinah.

**Natalija Stošicki** je povedala, da se optika v manjših naseljih ne splača. Zanima jo, koliko bo sredstev s strani EU in kakšna je višina sredstev, ki jo bo moral zagotoviti posameznik.

Glede na to, da naj bi se plačevalo neko nadomestilo, se predvideva, da bo to dolgoročno, npr. 10-letno vlaganje? Kakšen je strošek na gospodinjstvo?

**Stanko Šalamon** je povedal, da so pri prvem projektu, ki ga podpira tudi Evropska komisija in se bo izvedel deloma v Sloveniji, deloma tudi na Hrvaškem, imenuje se LUNA NETWORKS, uspeli zagotoviti evropska zasebna sredstva. Celotna investicija uporabnika ne bo stala nič, v pogodbo je vključeno tudi vzdrževanje in upravljanje tega omrežja. Stroški upravljanja in vzdrževanja omrežja se potem zaračunavajo ponudnikom storitev, ki se jim ponudi možnost uporabe infrastrukture. Končni uporabniki bodo plačali le ceno paketa, ki ga plačajo operaterju. Operaterji se že prilagajajo in pripravljajo nove pakete, ker vedo, da je kupna moč na podeželju manjša kot pa v mestu. Ve se, da bo nek osnovni paket z optiko stal okoli 25 EUR.

Drug je projekt, imenovan BELE LISE, kjer bo tudi država pomagala s subvencijo (malce nižjo kot 50%). Ministrstvo za javno upravo je objavilo javni razpis, na katerega se bodo prijavili operaterji, ki bodo povedali, kje so pripravljeni zgraditi omrežje in za kakšno ceno. Ljudi investicija ne bo nič stala. Stalo jih bo le toliko, v kolikor bodo želeli priključek na hiši, cena je že določena in znaša 150 EUR na gospodinjstvo.

**Natalija Stošicki** se je zahvalila za delni odgovor in dodala, da cena paketa vključuje amortizacijo in stroške financiranja, tako da čisto zastonj ne bo. Dobrodošlo je, da se del pokrije z evropskimi sredstvi.

**Alojz Slavko Jelševar** razume, da je to za občino pridobitev, da se gre v bolj sodobno infrastrukturo. Meni, da občina nima kaj izgubiti, vsak posameznik pa se bo odločil, ali je cena sprejemljiva ali ne.

**Roman Savšek** je že to temo odprl na eni prejšnjih sej, veseli ga in upa, da bodo tudi tisti najbolj oddaljeni zaselki pokriti s hitrim internetom.

**Bojan Simončič** je dejal, da bi bilo potrebno poiskati kakšno proti ponudbo, oziroma je vprašal, ali ima podjetje že kakšne reference, ali je Občina Zagorje prva, kjer bi se takšen projekt izvedel.

**Stanko Šalamon** je povedal, da se bo projekt izvajal v 164 občinah, za 89 ima podjetje že izdelane načrte. To je edini projekt, ki je pripravljen vlagati v nekomercialna območja. V letu 2016 je v Sloveniji na pobudo ministrstva potekal postopek mapiranja, kjer se je vse operaterje vprašalo, če želijo vlagati v tovrstno infrastrukturo v Sloveniji.

Gre za gospodinjstva, za katera so vsi operaterji dejali, da v naslednjih treh letih ne bodo vlagali. Podjetje se že tri leta trudi, da bi projekt postavili na noge. V zagorski občini bi se začelo projektiranje v jeseni in izgradnja nekje pomladi leta 2019. Lahko pa se občinski svet odloči, da občina ne bo sodelovala in z veseljem bodo vskočile druge občine.

**Natalija Stošicki** je vprašala, kakšni so vkalkulirani donosi privatnega investitorja.

**Stanko Šalamon** je dejal, da gre za investicijski sklad, ki operira z različnimi skladi, gre za vlaganje velikih pokojninskih skladov v portfelj dolgoročnih investicij, kjer so donosi tam, kjer so tudi obrestne mere v tem trenutku plus 1%.

**Bojan Simončič** je vprašal, kaj bo končni uporabnik videl na računu.

**Stanko Šalamon** je povedal, da gre pri odprtih omrežjih zato, da je zgolj upravljalec in vzdrževalec infrastrukture. Na voljo da infrastrukturo operaterjem storitev, ki jo ponudijo končnem uporabniku. 16,60 EUR bo vkalkulirana cena v operaterjevo ceno. V tem je smisel konkurence.

**Željko železnik** je dodal, da bo vzpostavitev infrastrukture v državi kvečjemu znižala cene posameznim paketom. Sami ne bodo vlagali temveč le koristili infrastrukturo. Dejal je, da gre za podobno zgodbo kot pri ponudnikih električne energije. Meni, da ponudnik internetnih storitev ne bo mogel zaračunati nižje cene neke storitve na podeželju kot v urbanem delu.

**Anica Ule Maček** meni, da je to priložnost, ki se je ne sme zamuditi, priložnost predvsem za okoliške kraje, za mlade, firme, da ostajajo na podeželju, na oddaljenejših območjih.

Občinski svet je z **21 glasovi ZA** sprejel **SKLEP**:

1. Občinski svet Občine Zagorje ob Savi sprejme Načrt razvoja širokopasovnega omrežja elektronskih komunikacij naslednje generacije v Občini Zagorje ob Savi.
2. Občinski svet Občine Zagorje ob Savi potrjuje morebitne spremembe in dopolnitve obravnavanega Načrta razvoja odprtega širokopasovnega omrežja elektronskih komunikacij naslednje generacije v Občini Zagorje ob Savi.
3. Ta sklep prične veljati takoj.

**k 5. točki**

**Pobude in vprašanja članic in članov občinskega sveta**

**Župan** je povedal, da so bili vsi odgovori objavljeni na spletni strani Občine Zagorje in odprl razpravo.

**Alojzijo Kralj** zanima, kdaj bo postavljena nova brv čez Medijo v Kisovcu ter kdaj bo urejena javna razsvetljava na območju plazu Imperl, saj je bila med deli prekinjena.

**Župan** je povedal, da elektro vzpostavlja novo omrežje in bo pričelo delovati ob koncu del na plazu Imperl. Brv pa je že izdelana, mora se jo le še pripeljati na lokacijo.

**k 6. točki**

**Poročilo o izvajanju tekočih aktivnosti v Občini Zagorje ob Savi**

**Župan** je predstavil tekoče aktivnosti. In sicer prenova ceste Sopota – Podkum poteka v skladu s pogodbenimi obveznostmi, ravno tako vpadnice Ruardi. Uredila se bo celotna infrastruktura in se prilagodila celotnem območju. (prijava projekta na drugi poziv pridobivanja evropskih sredstev). Projekt Obrtna cona Selo in pa letalsko tehnološki park naj bi se vzpostavil že v letu 2018. Občina Zagorje se je prijavila tudi s projektom Izgradnja kolesarske steze Zagorje – Kisovec – Izlake – Orehovica.

Načrtuje se izgradnja sekundarnih vodov kanalizacije v Zagorju in Kisovcu. Občina stremi k 98 % priključitvi prebivalcev na kanalizacijsko omrežje.

Občina je v fazi pridobitve gradbenega dovoljenja za izgradnjo semaforja na Mlinšah, v teh dneh se je pričelo tudi izvajanje semaforizacije pri Sparu, v mesecu maju naj bi bila dela zaključena.

Izbran naj bi bil tudi izvajalec obnove ceste od čistilne naprave do Petrola. Želi si, da bi kljub padcu vlade uspeli izvesti vse projekte.

Izpostavil je še pridobljena sredstva za izgradnjo »Mostu ljubezni«, gradnjo hidroelektrarn na srednji Savi ter izgradnjo tunela v Trbovljah za priključek na AC v Preboldu. Kot državni svetnik se zavzema tudi za podaljšanje zapiranja Rudnika Trbovlje Hrastnik do 1.1.2019.

**K 7. točki**

**Obravnava in seznanitev z letnim poročilom Medobčinskega inšpektorata in redarstva Zasavje za leto 2017 ter obravnava in sprejem Ocene izvajanja občinskega programa varnosti Občine Zagorje ob Savi**

**Sebastjan Zmrzljak** je povedal, da odstopanj glede na delo v letih poprej ni bilo. Uvedenih je bilo 24 inšpekcijskih zadev, poudarek je bil na preventivnem delu. Glede na pobude v preteklem letu so izvedli poostren nadzor nad kurjenjem komunalnih odpadkov in pri tem izdali tudi 4 plačilne naloge. Izveden je bil tudi nadzor nad vodenjem psov v Evroparku in v mestnem parku. Izveden je bil nadzor nad parkiranjem na določenih območjih, ter poudarek na parkiranju na mestih za invalide. Poostren je bil nadzor je bil na območju šol v času prihoda in odhoda učencev. Izvedene so bile skupne akcije s policijsko postajo glede parkiranja na poteh, namenjenih intervencijskim vozilom. Občinski redarji so izvedli 138 ukrepov, od tega 104 zoper mirujoč promet, 32% manj kot v letu 2016, pri tem so izdali 85 plačilnih nalogov. 14 odredb na zapuščena vozila. Znesek izrečenih glob je bil 4.032 EUR. Zoper plačilne naloge so prejeli 12 ugovorov. Največ kršitev je bilo na mestih za invalide.

Pobuda občinskega sveta glede dosegljivosti redarstva je bila upoštevana, redarji so na terenu dosegljivi na mobilno številko.

Omenil je še Občinski program varnosti. Javna varnost je na zadovoljivi ravni, medobčinski inšpektorat je pri tem sodeloval s preventivnim delom.

**Anica Ule Maček** je vprašala, kaj se lahko naredi na področju kršenja oziroma parkiranja na mestih za invalide. Pohvalila je tudi dosegljivost redarjev v popoldanskem času.

**Sebastjan Zmrzljak** je dejal, da so pri nadzoru parkiranja na mestih za invalide sodelovali v akciji – Parkiraj svoje izgovore drugam. Poskušajo ozaveščati javnost, kaj drugega redarji težko storijo. Število kršitev parkiranja na mestih za invalide je od leta 2009 izredno padlo. Tovrstne kršitve so na prvem mestu zaradi poudarka, ki ga medobčinski inšpektorat daje parkiranju na mestih za invalide.

**Župan** je povedal, da je bila dosegljivost redarstva predlog na eni izmed občinskih sej in dodal, da poročanje MIIRa ni le, ker tako zahteva statut/poslovnik, ampak zato da se poišče konkretne rešitve in ta je ena izmed njih. Izpostavil je še pripombe glede višine kazni, omenjeno je bilo, da ima Občina Zagorje višje kazni kot Občina Celje.

**Sebastjan Zmrzljak** je obrazložil, da so globe predpisane z zakonom, po vsej Sloveniji so enake, odvisna je od vrste prekrška in od časa, v katerem kršitelj to globo plača. Drugo pa so globe po občinskih odlokih, tu so neke razlike, vendar so se v zadnjih letih precej izenačile. Odstopanje je v številu izdanih nalogov, tu izstopajo Trbovlje, predvsem zaradi prostorske stiske zaradi parkiranja. Redarji so zavezani k temu, da izvedejo ukrep, ki je milejši za kršitelja (opomin).

Občinski svet je z **20 glasovi ZA** sprejel **SKLEP**:

1. Občinski svet Občine Zagorje ob Savi sprejme Oceno izvajanja Občinskega programa varnosti Občine Zagorje ob Savi.
2. Sklep velja z dnem sprejema.

in **SKLEP:**

1. Občinski svet Občine Zagorje ob Savi je obravnaval in se seznanil z letnim poročilom Medobčinskega inšpektorata in redarstva Zasavje za leto 2017 in nanj ni imel pripomb.
2. Ta sklep velja takoj.

**K 8. točki**

**Predlog Zaključnega računa proračuna Občine Zagorje ob Savi za leto 2017**

**Jelena Mlakar, vodja oddelka za javne finance** je predstavila poslovanje občine v letu 2017. Proračun za leto 2017 je bil sprejet ob koncu leta 2016, tako da je lahko občina začela z normalnim financiranjem, večjih razkorakov do rebalansa proračuna, sprejetega v mesecu oktobru ni bilo. Leto 2017 je zagotovo zaznamovalo sušno obdobje evropskih sredstev. Naslednja finančna perspektiva še ni zaživela v tej meri, da bi bili vidni kakšni finančni rezultati. Na proračun za leto 2017 je vplivalo tudi zvišanje povprečnine (533,5 eur, vendar je bila kljub trendu povprečnina še vedno za 21 eur nižja kot v letu 2011, ko je bila rekordna). Povprečnina in vsi ostali dejavniki so vplivali na obseg prihodkov, ki jih je občina realizirala v letu 2017, teh je bilo 13 mio 869 tisoč EUR, glede na plan je bila to praktično 100% realizacija. Vsi segmenti prihodkov so bili realizirani v skladu s planom. V primerjavi realizacije prihodkov glede na leto 2016, ki je bilo za 3,8% ali 500 tisoč EUR več, povišanje izhaja iz več dohodnine, ki je posledica višje povprečnine, delno pa tudi zaradi več prihodkov za najemnino komunalne infrastrukture. Struktura prihodkov je sledeča: 75 % davčnih prihodkov, sledijo transferni in nedavčni prihodki, kapitalskih in donacij je le 1%. Transferni prihodki , iz katerih se financira glavnina projektov in investicij, vanje ni vključene dohodnine, predstavljajo 12% vseh prihodkov. Med transfernimi prihodki je bilo le 23 tisoč EUR evropskih sredstev. 1,7 mio EUR sredstev pa je Občina dobila s strani države, največ za sofinanciranje plazov ter za sofinanciranje cest (180 tisoč EUR). Večjih sprememb na strani prihodkov ni bilo, razen, da se je občina z ministrstvom za okolje in prostor uspela dogovoriti o sredstvih za sanacijo plazu v Čemšeniku, iz naslova katerega je dobila 1,2 mio EUR sredstev. Občina je realizirala 14,257 mio EUR odhodkov. V primerjavi z letom 2016 jih je bilo za kar 15,6% več (2 mio EUR). Rast odhodkov je predvsem zaradi tega, ker se je v letu 2017 bistveno več vlagalo v cestno infrastrukturo in sanacijo plazov. Odhodki so bili realizirani pod planom, in sicer za 1 mio EUR manj, kot je bilo načrtovano, največ na investicijskem delu realizacije proračuna. Razmerje med investicijskim in tekočim delom odhodkov je 18: 82, takšno razmerje je posledica nizkih transfernih prihodkov, ki so osnovni vir za financiranje investicij. V letu 2019, ko bo finančna perspektiva zaživela v polni meri, bi se moralo razmerje spremeniti. Občina je delovala na 19 različnih programih, od tega je 6 takšnih, ki izstopajo, 72% vseh odhodkov je realiziranih na teh 6 programih, največ za področje izobraževanja, kar 21%, sledijo področje prometa in prometne infrastrukture, področje naravnih nesreč, prostorsko planiranje in stanovanjsko komunalna dejavnost, področje kulture in športa in ne nazadnje področje sociale, kjer je vsako leto zaznati trend rasti. Največ investicij je bilo realiziranih na področju cest, kar za 840 tisoč EUR, če pa se prištejejo še stroški vzdrževanja in stroški zimske službe, je cestno področje deležno velikega financiranja.

Sledijo področje oskrbe z vodo, ravnanja z odpadki, področje šolstva in vrtcev, energetika, stanovanjsko področje in področje športa.

Iz rekapitulacije vseh prihodkov in odhodkov proračuna se lahko ugotovi, da je občina v letu 2017 razpolagala s 15,920 mio EUR. Porabljenih pa je bilo 14,763 mio EUR, ugotovi se, da je ostalo 1,1 mio EUR, sredstva, se prenesejo v naslednje leto za financiranje odhodkov proračuna 2018. Občina se je v letu 2017 zadolžila pri poslovni banki za 500 tisoč EUR, poleg tega pa je tudi koristila povratna sredstva Ministrstva za gospodarski razvoj in tehnologijo v višini 270 tisoč EUR. Je pa občina v letu 2017 tudi odplačala 506 tisoč EUR glavnic kreditov, tako da je razlika 264 tisoč EUR. To je dodatna zadolžitev občine v 2017. Skupna zadolženost je dobre 4 mio EUR, kar je 253 eur /preb. Vse obveznosti po kreditnih pogodbah je občina plačevala na rok, tudi obresti, teh je dobrih 33 tisoč EUR. Zadolženost javnega sektorja na območju celotne občine je 4,460 mio EUR, tu je vključena še zadolženost Javnega podjetja Komunala Zagorje v višini 46 tisoč EUR ter Stanovanjskega podjetja Zagorje v višini 118 tisoč EUR.

Posebnih ukrepov za uravnoteženje proračuna ni bilo potrebnih, saj je bil proračun celotno obdobje stabilen, likviden. Edina uskladitev je bila z rebalansom. Tekom leta pa so usklajenost dosegali s prerazporeditvami sredstev med proračunskimi postavkami. V letu 2017 je bilo 180 tisoč EUR proračunske rezerve, s tem, da je bilo še neporabljenih sredstev od prejšnjih let 22 tisoč EUR.

V prvi polovici leta je bilo z odlokom določeno, da se bo 130 tisoč EUR namenilo za sanacijo plazu v Čemšeniku, preostanek pa je bil namenjen za izvajanje sanacij in odprave posledic na drugih objektih. Ob koncu leta so aktivnosti potekale v skladu s planom, ostalo je še 18 tisoč EUR, ki pa se prenašajo v leto 2018. Poslovanje oziroma financiranje krajevnih skupnosti s strani občine je potekalo v skladu s planom, vsem KS je občina iz proračuna namenila 248 tisoč EUR (vsem krajevnim skupnostim je ostalo neporabljenih sredstev 120 tisoč EUR, ki pa se takoj v januarju porabljajo za zimsko službo).

Občina je vse obveznosti plačevala na rok. Poslovanje tekom leta je potekalo v skladu s finančnimi pravili. Finančno stanje je bilo ob koncu leta solidno in predstavlja neko dobro osnovo nadaljnjega dela in realizacijo ciljev, ki so bili zadani za leto 2018. Gradivo je temeljito pregledal tudi nadzorni odbor in odbor za javne finance. Predlagala je, da se zaključni račun skupaj z načrtom ravnanja z nepremičnim premoženjem za leto 2017 sprejme.

**Župan** je dodal da se je kljub nižji povprečnini obdržala socialnost občine, ter da Občina Zagorje podira rekorde na področju investicij.

**Mag. Katarina Hočevar predstavnica Nadzornega odbora** je povedala, da se je NO na njegovi zadnji seji seznanil z zaključnim računom, strinjali so se, da so bile s strani občinske uprave podane vse potrebne informacije ter sprejeli sklep, da se z njim strinjajo.

**Natalija Stošicki** je povedala, da je Odbor za javne finance zaključni račun obravnaval in se strinjajo, da je usklajen in zelo dobro pripravljen in predlagajo Občinskemu svetu, da ga sprejme.

Vrh obrazca

Vrh obrazca

Občinski svet je z **20 glasovi ZA** sprejel **SKLEP**:

1. Občinski svet Občine Zagorje ob Savi sprejeme Zaključni račun proračuna Občine Zagorje ob Savi za leto 2017 in Poročilo o realizaciji načrta ravnanja z nepremičnim premoženjem za leto 2017.
2. Zaključni račun proračuna Občine Zagorje ob Savi za leto 2017 se objavi v Uradnem listu RS.
3. Splošni in posebni del ter Načrt razvojnih programov zaključnega računa z obrazložitvami ter prilogami se objavi na spletnih straneh Občine Zagorje ob Savi.
4. Ta sklep velja takoj.

**K 9. točki**

**Seznanitev z letnim poročilom o delu in porabi sredstev Nadzornega odbora Občine Zagorje ob Savi za leto 2017**

**Mag. Katarina Hočevar j**e povedala, da se je NO sestal na 7 sejah in v okviru teh sej podrobno in v skladu s programom dela bedel nad potmi javnega zagorskega denarja. Izven teh sedmih sej je NO opravil tudi 5 rednih nadzorov, s katerimi so bili seznanjeni na novembrski seji. Vsa poročila so tudi javno objavljena na občinski spletni strani. Na sejah so podrobno pregledali zaključni račun za leto 2016 in znotraj njega pregledali kar nekaj postavk in od skrbnikov v občinski upravi terjali dodatno predstavitev dokumentacije oziroma njihovo obrazložitev in pojasnila. Podrobno so obravnavali tudi poročila petih javnih zavodov za leto 2016 (skrajšana poročila). Podrobno se seznanijo tudi s poročili o notranjem revidiranju, v letu 2016 so bile te revizije fokusirane na javne zavode s področja šolstva.

NO je imel na razpolago 10 tisoč EUR, ki so namenjeni operativnim stroškom ter materialnim stroškom, realiziranih je bilo cca 7,7 tisoč EUR. Pohvalila je občinsko upravo v smislu, da je bilo v začetku mandata NO izdanih 12 priporoči, v letu 2016 9 in v letu 2017 le eno. To je dokaz, da občinska uprava dela dobro in da priporočila upošteva.

Občinski svet je s **20 glasovi ZA** sprejel **SKLEP**:

1. Občinski svet Občine Zagorje ob Savi se je seznanil z Letnim poročilom o delu in porabi sredstev Nadzornega odbora Občine Zagorje ob Savi za leto 2017 in nanj ni imel pripomb.
2. Sklep velja takoj, ko ga sprejme občinski svet.

**K 10. točki**

**Potrditev sklepov o vključitvi novih projektov v Načrt razvojnih programov 2018-2021:  
- Ekonomsko poslovna cona Zagorje   
- Kolesarska steza Zagorje – Orehovica**

**- Širitev javne kanalizacije v ID7622 Zagorje ob Savi in ID7514 Kisovec-Loke pri Zagorju**

**Župan** je uvodoma dejal, da je Občinski svet v gradivu prejel obrazložitve potrditev sklepov o vključitvi novih projektov v NRP 2018-2021. Ti projekti so Širitev javne kanalizacije v Zagorju ob Savi in Kisovec-Loke pri Zagorju, Ekonomsko poslovna cona Zagorje, ki vključuje izgradnjo ekonomsko poslovne infrastrukture regionalnega pomena, in sicer na območju poslovne cone Selo in ureditev območja tehnološkega letalskega parka, ter izgradnja kolesarske steze Zagorje – Orehovica.

**Ivo Klančišar** je povedal, da se je odbor za okolje in prostor seznanil z vsemi predlaganimi projekti. Gre za projekte, za katere bo Občina koristila evropska sredstva. Na podlagi danih obrazložitev in razprave je bil odbor za okolje in prostor soglasen, da Občinski svet predlagane sklepe sprejme.

**Natalija Stošicki** je povedala, da je tudi odbor za javne finance obravnaval vse predlagane projekte za vključitev v NRP 2018-2021. Razprava je tekla o načinu financiranja projektov, ugotovljeno je bilo, da se bo med drugim financiralo tudi z najemom kredita. Po razpravi je bil odbor za javne finance soglasen, da Občinski svet sprejme sklepe s predlagano vsebino.

**Anica Ule Maček** je povedala, da podpira vse tri predstavljene projekte. Pri projektu izgradnja ekonomsko poslovne cone je ugotovila, da bo morala občina določena sredstva prerazporediti, med drugimi tudi sredstva v višini 10 tisoč evrov, ki so namenjena nadgradnji preventivnih zdravstvenih programov. Ugotavlja, da na razpisu Zdravstveni dom ni bil uspešen, in na ta način so se rekonstrukcije v Proletarcu ponovno odmaknile. Pričakuje, da se to ne bo prezrlo, ter da se bo pri investicijah to upoštevalo.

**Župan** se je zahvalil za razpravo ter dejal, da bo Proletarec ostal prioriteta pri adaptaciji in pri vsebinski dopolnitvi.

**Alojz Slavko Jelševar** je povedal, da podpira vse tri predlagane projekte. Okrog izgradnje ekonomske poslovne cone Selo je povedal, da se je zadeva nadgradila z ureditvijo območja tehnološkega letalskega parka. Glede na to, da morajo biti oprijemljiva delovna mesta in da bo s prihodom podjetja Termit obrtna cona skoraj že 2/3 zasedena, daje predlog, da se ekonomska cona razširi na zgornji nivo.

**Župan** je dejal da bo do naslednje seje na pobudo pripravljen odgovor.

Občinski svet je s **20 glasovi ZA** sprejel **SKLEP**:

1. Potrdi se Dokument identifikacije investicijskega projekta (DIIP) za projekt/program: »Širitev javne kanalizacije v ID7622 Zagorje ob Savi in ID7514 Kisovec-Loke pri Zagorju«; ki ga je v mesecu marcu izdelala občinska uprava Občine Zagorje ob Savi z naslednjo vsebino:
2. Vrednost investicije po tekočih cenah znaša 2.672.426,68 € (brez davka na dodano vrednost). Znesek investicije z DDV-jem znaša 3.260.360,55 €.
3. Vir financiranja:

* Občinski proračun: lastna sredstva: 151.405,49 € (PP 91221 »Širitev javne kanalizacije v ID7622 Zagorje ob Savi in ID7514 Kisovec-Loke pri Zagorju«)
* Sredstva EU: 1.890.765,89 €
* Sredstva DP: 630.255,30 €.

1. Dinamika izvedbe: 2018-2021
2. Občinska uprava naj pristopi k izdelavi vse potrebne investicijske dokumentacije.
3. Ta sklep velja takoj.

Občinski svet je s **20 glasovi ZA** sprejel **SKLEP**:

1. V veljavni NRP 2018-2021 Proračuna Občine Zagorje ob Savi za leto 2018 se uvrsti nov projekt z nazivom:

* OB142-18-0003 »Širitev javne kanalizacije v ID7622 Zagorje ob Savi in ID7514 Kisovec-Loke pri Zagorju« v okviru podprograma 15029002 »Ravnanje z odpadno vodo«.
* Vrednost: 2.672.426,68 € (brez DDV)
* Kratek naziv: Širitev JK v Zagorju in v Kisovec-Loke pri Zagorju
* Vir financiranja:
* lastna sredstva - občinski proračun: 151.405,49 € (PP 91221 »Širitev javne kanalizacije v ID7622 Zagorje ob Savi in ID7514 Kisovec-Loke pri Zagorju«)
* sredstva EU: 1.890.765,89 €
* sredstva DP: 630.255,30 €
* Dinamika financiranja:

|  |  |  |  |  |  |
| --- | --- | --- | --- | --- | --- |
| **Širitev javne kanalizacije v ID7622 Zagorje ob Savi in ID7514 Kisovec-Loke pri Zagorju** | 2018 | 2019 | 2020 | 2021 | Skupaj |
| LS | 5.280,00 | 111.565,22 | 18.207,20 | 16.353,07 | 151.405,49 |
| DP | 4.900,00 | 201.992,03 | 223.038,20 | 200.325,07 | 630.255,30 |
| EU | 14.700,00 | 605.976,09 | 669.114,60 | 600.975,20 | 1.890.765,89 |
| Skupaj | 24.880,00 | 919.533,34 | 910.360,00 | 817.653,34 | 2.672.426,68 |

* Dinamika izvajanja: 2018-2021
* Skrbnik projekta: Ivo Vrtačnik

1. Oddelek za javne finance izvede ustrezne spremembe v veljavnem Načrtu razvojnih programov 2018-2021 v okviru veljavnega Proračuna Občine Zagorje ob Savi za leto 2018 in sicer tako, da spremembe ne vplivajo na uravnoteženost proračuna in tudi ne na usklajenost drugega (posebni del proračuna) in tretjega (načrt razvojnih programov) dela Proračuna Občine Zagorje ob Savi za leto 2018.
2. Ta sklep velja takoj.

Občinski svet je s **20 glasovi ZA** sprejel **SKLEP**:

1. Občinski svet Občine Zagorje ob Savi potrjuje

* odprtje nove proračunske postavke v Proračunu Občine Zagorje ob Savi za leto 2018:

PP 91221 »Širitev javne kanalizacije v ID7622 Zagorje ob Savi in ID7514 Kisovec-Loke pri Zagorju«

* področje: 15 »Varovanje okolja in naravne dediščine«
* podprogram: 15029002 »Ravnanje z odpadno vodo«
* obseg pravic porabe v letu 2018: 24.880,00 €
* Skrbnik proračunske postavke: Ivo Vrtačnik
* Nadomestni skrbnik proračunske postavke: Andrej Drnovšek

in

* prerazporeditev sredstev iz:
* PP 11200 »Vzpostavitev in ažuriranje evidence stavbnih zemljišč« v višini 5.000,00 €
* PP 11000 »Prostorski dokumenti« v višini 9.000,00 € in
* PP 01040 »Materialni stroški občinske uprave« v višini 6.880,00 €

na

* PP 91221 »Širitev javne kanalizacije v ID7622 Zagorje ob Savi in ID7514 Kisovec-Loke pri Zagorju«.

1. Oddelek za javne finance izvede ustrezne spremembe v Proračunu Občine Zagorje ob Savi za leto 2018 in sicer tako, da spremembe ne vplivajo na uravnoteženost proračuna.
2. Ta sklep velja takoj.

Občinski svet je s **20 glasovi ZA** sprejel **SKLEP**:

1. Potrdi se Dokument identifikacije investicijskega projekta (DIIP) za projekt/program: »Ekonomsko poslovna cona Zagorje«; ki ga je v mesecu marcu izdelala občinska uprava Občine Zagorje ob Savi z naslednjo vsebino:
2. Vrednost investicije po tekočih cenah znaša 1.574.160,00 € (z vključenim davkom na dodano vrednost).
3. Vir financiranja:

* Občinski proračun: lastna sredstva: 274.492,07 € (PP 94180 »Ekonomsko poslovna cona Zagorje«)
* Sredstva EU: 974.750,95 €
* Sredstva DP: 324.916,98 €.

1. Dinamika izvedbe: 2018-2021.
2. Občinska uprava naj pristopi k izdelavi vse potrebne investicijske dokumentacije.
3. Ta sklep velja takoj.

Občinski svet je s **20 glasovi ZA** sprejel **SKLEP**:

1. V veljavni NRP 2018-2021 Proračuna Občine Zagorje ob Savi za leto 2018 se uvrsti nov projekt z nazivom:

* OB142-18-0002 »Ekonomsko poslovna cona Zagorje« v okviru podprograma 16039005 »Druge komunalne dejavnosti«
* Vrednost: 1.574.160,00 € (z DDV)
* Vir financiranja:
* lastna sredstva - občinski proračun: 274.492,07 € (PP 94180 »Ekonomsko poslovna cona Zagorje«)
* sredstva EU: 974.750,95 €
* sredstva DP: 324.916,98 €
* Dinamika financiranja:

|  |  |  |  |  |  |
| --- | --- | --- | --- | --- | --- |
| **Ekonomsko poslovna cona**  **Zagorje** | 2018 | 2019 | 2020 | 2021 | Skupaj |
| LS | 4.083,44 | 73.242,07 | 102.725,16 | 94.441,40 | 274.492,07 |
| DP | 4.394,14 | 108.354,48 | 110.541,21 | 101.627,15 | 324.916,98 |
| EU | 13.182,42 | 325.063,45 | 331.623,63 | 304.881,45 | 974.750,95 |
| Skupaj | 21.660,00 | 506.660,00 | 544.890,00 | 500.950,00 | 1.574.160,00 |

* Dinamika izvajanja: 2018-2021
* Skrbnik projekta: Ivo Vrtačnik

1. V veljavnem NRP 2018-2021 Proračuna Občine Zagorje ob Savi za leto 2018 se zaključita projekta:

* OB142-17-0030 »Nadgradnja preventivnih zdravstvenih programov«
* OB142-15-0018 »Tehnološki letalski park«.

1. Oddelek za javne finance izvede ustrezne spremembe v veljavnem Načrtu razvojnih programov 2018-2021 v okviru veljavnega Proračuna Občine Zagorje ob Savi za leto 2018, in sicer tako, da spremembe ne vplivajo na uravnoteženost proračuna in tudi ne na usklajenost drugega (posebni del proračuna) in tretjega (načrt razvojnih programov) dela Proračuna Občine Zagorje ob Savi za leto 2018.
2. Ta sklep velja takoj.

Občinski svet je s **20 glasovi ZA** sprejel **SKLEP**:

1. Občinski svet Občine Zagorje ob Savi potrjuje

* odprtje nove proračunske postavke v Proračunu Občine Zagorje ob Savi za leto 2018:

PP 94180 »Ekonomsko poslovna cona Zagorje«

* področje: 16 »Prostorsko planiranje in stanovanjsko komunalna dejavnost«
* podprogram: 16039005 »Druge komunalne dejavnosti«
* obseg pravic porabe v letu 2018: 21.660,00 €(z DDV)
* Skrbnik proračunske postavke: Ivo Vrtačnik
* Nadomestni skrbnik proračunske postavke: Andrej Drnovšek

in

* prerazporeditev sredstev iz:
* PP 94129 »Tehnološki letalski park« v višini 4.508,00 €
* PP 60012 »Nadgradnja preventivnih zdravstvenih programov« v višini 10.000,00 € in
* PP 10011 »Strokovne podlage« v višini 7.152,00 €

na

* PP 94180 »Ekonomsko poslovna cona Zagorje«.

1. Oddelek za javne finance izvede ustrezne spremembe v Proračunu Občine Zagorje ob Savi za leto 2018 in sicer tako, da spremembe ne vplivajo na uravnoteženost proračuna
2. Ta sklep velja takoj.

Občinski svet je s **20 glasovi ZA** sprejel **SKLEP**:

1. Potrdi se Dokument identifikacije investicijskega projekta (DIIP) za projekt/program: »Kolesarska steza Zagorje-Orehovica«; ki ga je v mesecu januarju 2018 izdelala Regionalna razvojna agencija Zasavje z naslednjo vsebino:
2. Vrednost investicije po tekočih cenah znaša 3.002.401,13 € (z vključenim davkom na dodano vrednost).
3. Vir financiranja:

* Občinski proračun: lastna sredstva: 501.236,59 € (PP 10046 »Kolesarska steza Zagorje-Orehovica«)
* Sredstva EU: 2.000.931,63 €
* Sredstva DP: 500.232,91 €.

1. Dinamika izvedbe: 2018-2021.
2. Občinska uprava naj pristopi k izdelavi vse potrebne investicijske dokumentacije.
3. Ta sklep velja takoj.

Občinski svet je s **20 glasovi ZA** sprejel **SKLEP**:

1. V veljavni NRP 2018-2021 Proračuna Občine Zagorje ob Savi za leto 2018 se znotraj podprograma 13029002 »Investicijsko vzdrževanje in gradnja občinskih cest« uvrsti projekt z nazivom:

* OB142-18-0001 »Kolesarska steza Zagorje-Orehovica«
* Vrednost projekta: 3.002.401,13 €(z DDV)
* Vir financiranja projekta:
* lastna sredstva - občinski proračun: 501.236,59 € (PP 10046 »Kolesarska steza Zagorje-Orehovica«)
* sredstva EU: 2.000.931,63 €
* sredstva DP: 500.232,91 €
* Dinamika financiranja projekta:

|  |  |  |  |  |  |
| --- | --- | --- | --- | --- | --- |
| **Kolesarska steza Zagorje -Orehovica** | 2018 | 2019 | 2020 | 2021 | Skupaj |
| LS | 8.204,92 | 105.254,42 | 166.081,96 | 221.695,29 | 501.236,59 |
| DP | 7.459,01 | 140.249,12 | 150.983,61 | 201.541,17 | 500.232,91 |
| EU | 29.836,07 | 560.996,46 | 603.934,43 | 806.164,67 | 2.000.931,63 |
| Skupaj | 45.500,00 | 806.500,00 | 921.000,00 | 1.229.401,13 | 3.002.401,13 |

* Dinamika izvajanja projekta: 2018-2021
* Skrbnik projekta: Boris Grošelj

1. Oddelek za javne finance izvede ustrezne spremembe v veljavnem Načrtu razvojnih programov 2018-2021 v okviru veljavnega Proračuna Občine Zagorje ob Savi za leto 2018 in sicer tako, da spremembe ne vplivajo na uravnoteženost proračuna in tudi ne na usklajenost drugega (posebni del proračuna) in tretjega (načrt razvojnih programov) dela Proračuna Občine Zagorje ob Savi za leto 2018.
2. Ta sklep velja takoj.

Občinski svet je s **20 glasovi ZA** sprejel **SKLEP**:

1. Občinski svet Občine Zagorje ob Savi potrjuje odprtje proračunske postavke v Proračunu Občine Zagorje ob Savi za leto 2018:

* PP 10046 »Kolesarska steza Zagorje-Orehovica«
* področje: 13 »Promet, prometna infrastruktura in komunikacije«
* podprogram: 13029002 »Investicijsko vzdrževanje in gradnja občinskih cest«
* obseg pravic porabe v letu 2018: 45.500,00 €(z DDV)
* vir financiranja pravic porabe na PP 10046: sredstva splošne proračunske rezervacije (PP 16010)
* Skrbnik proračunske postavke: Boris Grošelj
* Nadomestni skrbnik proračunske postavke: Andrej Drnovšek.

1. Oddelek za javne finance izvede ustrezne spremembe v Proračunu Občine Zagorje ob Savi za leto 2018 in sicer tako, da spremembe ne vplivajo na uravnoteženost proračuna
2. Ta sklep velja takoj.

**K 11. točki**

**Spremembe in dopolnitve zazidalnega načrta za območje poslovno – trgovskega centra ob Cesti 9. avgusta v Zagorju ob Savi – prva obravnava**

**Tatjana Podbregar, vodja Oddelka za okolje in prostor** je predstavila obstoječi zazidalni načrt za območje poslovno – trgovski center ob Cesti 9. avgusta v Zagorju, ki je bil sprejet že leta 1993 ter spremenjen in dopolnjen v letih 2000 in 2003. Obrazložila je razlog za pripravo tokratnih sprememb in dopolnitev zazidalnega načrta, ki je pobuda VDC-ja in podjetja Biroprodaja. Predmet sprememb in dopolnitev je umestitev nadstrešnice za kombije VDC-ja na južni strani objekta, umestitev nadstrešnice za letni vrt v atriju VDC-ja za potrebe aktivnosti varovancev, umestitev nadstrešnic nad obstoječimi parkirišči na vzhodni strani, dozidava ob obstoječem objektu na južni strani enake višine, kot je obstoječi objekt za potrebe dodatnih prostorov VDC-ja ter dodatna parkirišča znotraj območja urejanja ob vzhodni meji z nadvišanjem obstoječega opornega zidu. Za podjetje Biroprodaja je predmet sprememb in dopolnitev zazidalnega načrta umestitev objekta zazidalne površine v obstoječi kompleks podjetja kot nadzidavo obstoječe kleti na skrajnem severnem delu kompleksa, ki ima polkrožno tlorisno obliko in dozidavo obstoječega objekta v pritličju. Skladno z zakonodajo je podjetje AKA d.o.o., ki sta ga izbrala investitorja, izdelalo osnutek in pripravilo gradivo za javno razgrnitev in javno obravnavo. Pisnih pripomb in pripomb na javni obravnavi ni bilo. Obravnavani osnutek odloka o spremembah in dopolnitvah zazidalnega načrta bo po današnji seznanitvi Občinskega sveta predlagatelj v skladu s stališči popravljen predlog in pridobitvijo vseh mnenj nosilcev urejanja prostora pripravil gradivo za drugo obravnavo in sprejem.

**Ivo Klančišar** je povedal, da se je odbor za okolje in prostor seznanil s predlaganimi spremembami in dopolnitvami zazidalnega načrta za območje poslovno – trgovskega centra ob Cesti 9. avgusta v Zagorju, nanj ni imel pripomb ter občinskemu svetu predlaga sprejem predloga v prvi obravnavi.

Občinski svet je s **20 glasovi ZA** sprejel **SKLEP**:

1. Občinski svet je obravnaval osnutek odloka o spremembah in dopolnitvah sprememb in dopolnitev zazidalnega načrta za območje poslovno - trgovskega centra ob Cesti 9. avgusta v Zagorju ob Savi. Spremembe in dopolnitve zazidalnega načrta za območje poslovno - trgovskega centra ob Cesti 9. avgusta v Zagorju ob Savi je pod številko projekta OPPN 01/17 izdelalo podjetje AKA, d.o.o. Trbovlje v januarju 2018.
2. Občinski svet se je seznanil, da pripomb in predlogov v času javne razgrnitve ni bilo.
3. Predlagatelj odloka pripravi predlog odloka o spremembah in dopolnitvah sprememb in dopolnitev zazidalnega načrta za območje poslovno - trgovskega centra ob Cesti 9. avgusta v Zagorju ob Savi za drugo obravnavo in sprejem.
4. Ta sklep velja takoj.

**K 12. točki**

**Obravnava in sprejem odloka o subvencioniranju socialnovarstvene storitve socialnega servisa – hitri postopek**

**Blanka Šmit, vodja Oddelka za družbene dejavnosti in gospodarstvo** je obrazložila, da je eno izmed opravil, ki sodijo med storitve socialnega servisa tudi celodnevna povezava preko osebnega telefonskega alarma oziroma celodnevnega varovanja na daljavo. S sprejemom odloka o subvencioniranju socialnovarstvene storitve socialnega servisa bomo v občini določili upravičence, višino subvencije, pogoje in postopke za uveljavljanje ter prejemanje subvencije za občane uporabnike socialno varstvene storitve preko osebnega telefonskega alarma. Subvencije se bodo dodelile preko javnega razpisa, upravičenci do subvencije pa bodo občani, ki bodo z razpisom izpolnjevali določene kriterije, in sicer občani starejši od 70. let, občani, ki bivajo sami ali v širši družini, ki je čez dan zaradi službenih obveznosti odsotna, osebe s težjimi kroničnimi boleznimi, invalidne osebe, slepi in slabovidni, gluhi in naglušni, osebe s starostnimi znaki, ki jih bodo navedli sami ali njihovi svojci, npr. znaki demence. Predlog je, da bi subvencija znašala 10 eur mesečno. Povedala je še, da občinski svet predlog odloka sprejme po hitrem postopku, s tem bodo uporabniki storitve lahko izkoristili tudi subvencijo izvajalca storitve, ki bo določenemu številu prvih uporabnikov letošnje leti in prihodnje leto zagotovil tudi subvencijo priključnine, v prvih mesecih pa bo izvajalec uporabnikom subvencioniral tudi stroške naročnine.

**Anica Ule Maček** je povedala, da je odbor za medgeneracijsko sobivanje predlog obravnaval ter predlagala, da občinski svet odlok o subvencioniranju socialno varstvene storitve socialnega servisa sprejme po hitrem postopku.

**Štefka Suša** je povedala, da je odbor za zdravstvo in socialne zadeve predlog odloga obravnaval ter ga soglasno podprl ter občinskemu svetu predlaga sprejem odloka po hitrem postopku.

Občinski svet je s **20 glasovi ZA** sprejel **SKLEP**:

1. Občinski svet Občine Zagorje ob Savi sprejeme ODLOK o subvencioniranju socialno varstvene storitve socialnega servisa po hitrem postopku.
2. ODLOK o subvencioniranju socialno varstvene storitve socialnega servisa se objavi v Uradnem listu Republike Slovenije.

Odlok prične veljati naslednji dan po objavi v Uradnem listu Republike Slovenije.

1. Ta sklep velja z dnem sprejetja.

**K 13. točki**

**Obravnava in sprejem cen storitve »Pomoč družini na domu«**

**Blanka Šmit, vodja oddelka za družbene dejavnosti in gospodarstvo** je povedala, da izvajalec storitve poslovno leto 2017 ni zaključil pozitivno. Število uporabnikov se je ponovno povečalo (v letu 2016 73 uporabnikov, v letu 2017 7 uporabnikov mesečno več), s tem se je povečevalo tudi število efektivnih ur.

Kot glavni razlog za negativni poslovni rezultat v letu 2017 izvajalec navaja kadrovske težave, precej je bilo odsotnosti z dela. Izvajalec je storil vse, da uporabniki ne bi bili prikrajšani. Izvajalec se je trudil, da čakalnih dob za nove uporabnike ni bilo.

Nekaj mesecev je delo opravljala le polovica oskrbovalk. Vse te bolniške odsotnosti so bremenile izvajalca storitve, so pa zahtevale tudi bistveno več nadurnega dela.

Izvajalec je imel tudi težave pri iskanju novega kadra, Zasavska ljudska univerza ni izvedla izobraževanja za oskrbovalke.

Izvajalec enake razloge kot za izgubo navaja tudi za novo povišanje cen za leto 2018. Dodala je še, da je cena socialnovarstvene storitve še vedno primerljiva s povprečno ceno v letu 2016 (za leto 2017 podatki še niso obdelani). Cena se bo na efektivno uro zvišala za 0,53 EUR, vendar bo uporabnik še vedno plačeval nižjo ceno, kot je povprečna cena za storitev v Sloveniji. V letu 2016 je bilo slovensko povprečje 5,11 EUR, v Zagorju bo uporabnik po novem plačeval 4,90 EUR (Hrastnik 5,15 EUR, Litija 5,91 EUR, Trbovlje 6,49 EUR). Takšna bo cena, če bodo svetniki potrdili 70% subvencijo cene socialnovarstvene storitve.

Dodala je še, da je storitev v občini zelo dobro organizirana, in da le nekaj več kot polovica občin izvaja storitev ob vikendih in praznikih. Občine ukinjajo ali pa zmanjšujejo dodatno subvencijo. Občina Zagorje želi ohraniti višino subvencije, vendar bo to strošek, ki bo proračun obremenil za dodatnih 65 tisoč EUR.

**Anica Ule Maček** je dejala, da je Odbor za medgeneracijsko sobivanje obravnaval izgubo izvajalca v poslovnem letu ter povišanje cen storitve. Predlaga, da se z ustrezno prerazporeditvijo sredstev v proračunu za leto 2018 izvajalcu zagotovi sredstva za pokrivanje izgube iz preteklega leta. Glede povišanja cene storitve za uporabnika in dodatnega sofinanciranja iz občinskega proračuna so se strinjali, da le ta ostane v višini 70%.

**Štefka Suša** je povedala, da je Odbor za zdravstvo in socialne zadeve soglasno sprejel priložene sklepe. Pohvalila je delo vodstva Doma starejših občanov Izlake ter Občino Zagorje, da se storitev res opravlja v dobrobit starejših ljudi.

**Natalija Stošicki** je povedala, da bo dvig cene in subvencijo podprla, vendar jo zanima, ali se bo s tem težave odpravile?

**Mojca Petek, DSO Izlake** je povedala, da je bilo veliko kadrovskih težav. Ena delavka je bila celo leto na čakanju, z 31. 1. 2018 je bilo prekinjeno delovno razmerje, tako da tega stroška ne bo več. V začetku leta ni več bolniških odsotnosti in upa, da bo v letu 2018 manj težav, je pa poudarila, da se tega vnaprej žal ne da predvideti.

**Župan** je dejal, da si povišanja absolutno ne želi, vendar je poudaril, da občina obstaja socialna občina.

**Željko Železnik** je dejal, da ga bolj moti, da se dodatni delež, ki je bil sprva 21,5% zmanjšuje na 20%.

**Anton Benko** je dejal, da je potrebno izvajalca storitve pohvaliti, poudaril je, da se bo število uporabnikov zagotovo večalo, saj se prebivalstvo stara.

Občinski svet je z 19 **glasovi ZA** in 1 glasom PROTI (Željko Železnik) sprejel **SKLEP**:

1. Občinski svet Občine Zagorje ob Savi izdaja soglasje k ekonomski ceni storitve »pomoč družini na domu«, ki znaša 17,27 EUR na efektivno uro. V ekonomsko ceno so vključeni stroški neposredne socialne oskrbe v višini 15,37 EUR na efektivno uro, stroški za strokovno pripravo v višini 0,94 EUR ter stroški za vodenje in koordiniranje v višini 0,96 EUR na efektivno uro.

2. Uporabnik plača storitev »pomoč družini na domu« v višini 4,90 EUR na efektivno uro. Razliko do polne ekonomske cene storitve v višini 12,37 EUR prizna Občina Zagorje ob Savi kot subvencijo in sicer v višini 10,76 EUR za stroške neposredne socialne oskrbe, v višini 0,94 EUR za stroške strokovne priprave in v višini 0,67 EUR za stroške vodenja in koordiniranja na efektivno uro storitve.

3. Cena storitve opravljene v nedeljo znaša 23,58 EUR na efektivno uro in bo iz občinskega proračuna subvencionirana v višini 16,79 EUR in sicer : 15,18 EUR za stroške neposredne socialne oskrbe, v višini 0,94 EUR za stroške strokovne priprave in v višini 0,67 EUR za vodenje in koordiniranje na efektivno uro. Uporabnik pa bo za efektivno uro storitve opravljene v nedeljo plačal storitev v višini 6,79 EUR.

4.Cena storitve, opravljene na dan državnega praznika ali dela prostega dne znaša 24,87 EUR na efektivno uro in bo iz občinskega proračuna subvencionirana v višini 17,69 EUR na efektivno uro in sicer. 16,08 EUR za stroške neposredne socialne oskrbe, v višini 0,94 EUR za stroške strokovne priprave in v višini 0,67 EUR za stroške vodenja in koordiniranja. Uporabnik pa bo za efektivno uro storitve opravljene na dan državnega praznika in dela prostega dne plačal storitev v višini 7,18 EUR.

5.Neposredno izvajanje storitve pomoč družini na domu upravičenca obsega 110 efektivnih ur v povprečju na socialno oskrbovalko.

6. Ta sklep začne veljati naslednji dan po objavi v Uradnem listu RS, uporablja pa se od 1. 4. 2018 dalje. S sprejetjem tega sklepa preneha veljati sklep o določitvi cen pod številko 122-22/2017.

**K 14. točki**

**Predlog 1. spremembe in dopolnitve načrta ravnanja z nepremičnim premoženjem občine Zagorje ob Savi za leto** **2018**

Gradivo k 14. točki dnevnega reda je Občinski svet prejel s sklicem seje.

**Ivo Klančišar** je povedal, da je odbor za okolje in prostor na svoji seji predlog 1. spremembe in dopolnitve načrta ravnanja z nepremičnim premoženjem občine Zagorje ob Savi za leto 2018 obravnaval, nanj ni imel pripomb ter Občinskemu svetu predlaga sprejem.

Občinski svet je z **20 glasovi ZA** sprejel **SKLEP**:

1. Občinski svet Občine Zagorje ob Savi sprejme 1. Spremembo in dopolnitev Načrta ravnanja z nepremičnim premoženjem Občine Zagorje ob Savi za leto 2018 v predloženi vsebini, kot sestavni del proračuna Občine Zagorje ob Savi za leto 2018 in prične veljati z dnem sprejema.
2. Ta sklep velja z dnem sprejetja.

**K 15. točki**

**Odlok o postopku sofinanciranja letnega programa športa v občini Zagorje ob Savi – prva obravnava**

**Olaf Grbec** je obrazložil, da je bil v mesecu maju 2017 sprejet nov Zakon o športu, ki zavezuje lokalne skupnosti, da z občinskim odlokom podrobneje opredelijo postopek priprave, sprejemanja in spremljanja izvajanja letnega programa športa v občini. To pomeni, da morajo lokalne skupnosti občinske predpise s področja športa z določbami uskladiti najkasneje v enem letu od njegove uveljavitve. Torej predlog odloka določa postopek, po katerem se bo v občini sofinanciral javni interes na področju športa, ki mora biti skladen z NPŠ in ZŠpo-1, v katerem so navedeni vsi športni programi in področja, ki jih Občina lahko sofinancira. Povedal je, da so pri pripravi odloka striktno sledili 16. členu Zakona o športu, torej upoštevali so določitev izvajalcev posameznih programov športa, pogoje in merila, način določitve višine sofinanciranja, postopek izbire, način sklepanja pogodb in način izvajanja nadzora. Predlog odloka bo posredovan v tridesetdnevno javno obravnavo, s katero bo javnost pozvana, da posreduje morebitne pobude, predloge in pripombe, ki jih bo občinska uprava proučila in upoštevala pri oblikovanju končnega besedila odloka za drugo obravnavo.

**Samo Vrtačnik** je povedal, da je odbor za šport predlog obravnaval, nanj ni imel pripomb ter predlaga, da gre s predlagano vsebino v javno obravnavo.

Občinski svet je z **20 glasovi ZA** sprejel **SKLEP**:

1. Sprejme se Odlok o postopku sofinanciranja letnega programa športa v Občini Zagorje ob Savi - v prvi obravnavi.

2.Odlok o postopku sofinanciranja letnega programa športa v Občini Zagorje ob Savi se posreduje v 30 dnevno javno razpravo.

3. Po opravljeni javni razpravi Oddelek za družbene dejavnosti in gospodarstvo Občine Zagorje ob Savi prouči prejete pobude, predloge in pripombe, ter jih upošteva pri oblikovanju predloga Odloka za drugo obravnavo. Vse predloge iz razprave, ki ne bodo upoštevani v predlogu Odloka za drugo obravnavo, pa v gradivu predstavi in obrazloži razloge, zakaj jih ni bilo mogoče vključiti v besedilo Odloka.

4. Ta sklep velja z dnem sprejetja.

Zapisnik zapisali:

Nina Jenko in Petra Mars

**DIREKTOR OBČINSKE UPRAVE: ŽUPAN**

**Rudi MEDVED Matjaž ŠVAGAN**